《春日熊雪堂少宰以和黄山谷梅花韵见投同梅君作》
清代·朱中楣

几年偕隐同归洛，纷纷世态春冰薄。今古长安似弈棋，惟有投閒是先著。

每思登眺帝子楼，风雨靡靡滞城郭。荒园颓倚杏花村，社鼓频传慰恬漠。

时吟佳句响琳琅，满纸烟霞真骇愕。续貂髡颖韵难成，欲附青云为寄托。

绿波隐隐泛兰舟，红蓼森森羡华萼。隋堤旧院冷秋千，谯国新旗缀珠珞。

海棠无力怯春寒，梦破春愁愁满橐。融和天气正芳菲，芸窗课子差足乐。

无燕翻飞堕碧空，流莺宛转惊铃索。屈指韶光又一年，閒看花开渐花落。

不关春色苦相催，但恨封姨还肆虐。澹宕轻阴润杂弦，良宵煮茗奴称酪。

却为听诗减夜眠，举案呼尊共微酌。寄语猿鹤莫漫猜，而今始践山林约。

作者简介：朱中楣，字远山，庐陵人。明宗室议汶女，吉水兵部侍郎李元鼎室，礼部尚书振裕母。有《石园随草》。